

**Materiál na rokovanie**

**Hospodárskej a sociálnej rady SR**

**dňa 19. 8. 2019**

**k bodu č. 16)**

**Stanovisko k**

**návrhu zákona ktorým sa mení a dopĺňa zákon č. 282/2008 z. z. o podpore práce s mládežou a o zmene a doplnení zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 406/2011 Z. z. o dobrovoľníctve a o zmene a doplnení niektorých zákonov v znení zákona č. 440/2015 Z. z.**

**Všeobecne k návrhu**

MŠVVaŠ SR predkladá predmetný návrhna základe úlohy č. 7 na mesiac september Plánu legislatívnych úloh vlády Slovenskej republiky na rok 2019 v súlade s Programovým vyhlásením vlády SR na roky 2016 - 2020.

**Cieľom návrhu zákona** je najmä podporiť a posilniť kvalitu práce s mládežou a jej prínos pre osobný, profesionálny a sociálny rozvoj mladých ľudí prostredníctvom neformálneho vzdelávania, zabezpečiť efektívnejšiu medzirezortnú a medzisektorovú spoluprácu aktérov v oblasti starostlivosti o mládež na národnej, regionálnej aj miestnej úrovni, kvalitne zadefinovať kompetencie jednotlivých aktérov v tejto oblasti, podporiť potenciál práce s mládežou a flexibilne reagovať na aktuálne potreby mladých ľudí a podporiť rozvoj participácie a angažovanosti mladých ľudí pri správe vecí verejných na všetkých úrovniach.

Návrh zákona zároveň definuje nové pojmy v oblasti práce s mládežou, ktoré sú dôležité pre rozvoj tejto oblasti a pre jednotné chápanie problematiky, upravuje systém akreditácie vzdelávacích programov v oblasti práce s mládežou a zavádza sa nový inštitút značky kvality „Moderné centrum mládeže“, ktorá má prispieť ku kvalite práce s mládežou. Návrh zákona upravuje aj účel poskytnutia dotácií zo štátneho rozpočtu, ako aj niektoré podmienky poskytnutia takejto dotácie s cieľom uľahčiť žiadateľom možnosť sa o dotáciu v oblasti práce s mládežou uchádzať. Z toho dôvodu novela zákona napríklad znižuje mieru spolufinancovania a zároveň zavádza možnosť do spolufinancovania započítať aj hodnotu dobrovoľníckej práce.

Podľa predkladacej správy k návrhu zákona boli v rámci konzultácií opakovane prizvané dotknuté subjekty – aktéri pôsobiaci v oblasti práce s mládežou, pričom výsledkom každých konzultácií boli pripomienky a podnety, ktoré boli zapracované do návrhu zákona.

Podľa vyhlásenia predkladateľa návrh zákona nemá vplyv na rozpočet verejnej správy, vplyv na podnikateľské prostredie, sociálne vplyvy, vplyvy na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti ani vplyvy na služby verejnej správy pre občana.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná, zákonmi a s právom Európskej únie.

Účinnosť návrhu zákona sa navrhuje od 1. januára 2020, vzhľadom na začiatok kalendárneho roka.

**Pripomienky k návrhu:**

ZMOS v rámci medzirezortného pripomienkového konania uplatnil 13 pripomienok z toho 9 zásadných. Rozporové konanie sa uskutočnilo 12.8.2019 a rozpory boli odstránené.

**Záver:**

ZMOS navrhuje HSR SR, aby **odporučila** vláde Slovenskej republiky predložený návrh na ďalšie konanie.

**Branislav Tréger**

**predseda ZMOS**